SL Uradni list Evropske unije C 136/21

INFORMATIVNO OBVESTILO – JAVNO POSVETOVANJE

Geografske označbe Švice in Lihtenštajna

2012/C 136/12

Sporazum med EU in Švicarsko konfederacijo o zaščiti geografskih označb in označb porekla za kmetijske proizvode in živila ter o spremembi Sporazuma med Evropsko skupnostjo in Švicarsko konfederacijo o trgovini s kmetijskimi proizvodi (1) je začel veljati veljati 1. decembra 2011 (2). Sporazum med EU, Švicarsko konfederacijo in Kneževino Lihtenštajn o spremembi Dodatnega sporazuma med Evropsko skupnostjo, Švicarsko konfederacijo in Kneževino Lihtenštajn o razširitvi Sporazuma med Evropsko skupnostjo in Švicarsko konfederacijo o trgovini s kmetijskimi proizvodi (3) na Kneževino Lihtenštajn je stopil v veljavo 1. decembra 2011 (4).

Trenutno se izvaja pregled v skladu s členom 16 Priloge 12 k Sporazumu med Evropsko skupnostjo in Švicarsko konfederacijo o trgovini s kmetijskimi proizvodi. V zvezi s tem se preučuje tudi možnost zaščite spodaj navedenih imen iz Švice in Lihtenštajna kot geografskih označb v Evropski uniji.

Komisija poziva države članice ali tretje države ali katere koli fizične ali pravne osebe z zakonitim interesom, ki imajo stalno prebivališče ali sedež v državi članici ali tretji državi, da vložijo ugovor na takšno zaščito z vložitvijo ustrezno utemeljene izjave.

Izjave o ugovoru mora Komisija prejeti v dveh mesecih po dnevu te objave. Izjave o ugovoru se pošljejo na e-naslov: AGRI-B3-GI@ec.europa.eu

Izjave o ugovoru se bodo preučile samo, če bodo vložene v zgoraj navedenem roku in če bo v njih dokazano naslednje v zvezi z zaščito predlaganega imena:

(a) predlagano ime je v nasprotju z imenom rastlinske sorte ali živalske pasme, zaradi česar je verjetno, da bi tako ime zavedlo potrošnika glede resničnega porekla proizvoda;

(b) predlagano ime je v celoti ali delno enakozvočno imenu, ki je v Uniji že zaščiteno na podlagi Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (5);

(c) zaradi ugleda, slovesa in trajanja rabe blagovne znamke bi zaščita predlaganega imena verjetno zavedla potrošnika glede resničnega porekla proizvoda;

(d) predlagano ime bi ogrozilo obstoj popolnoma ali delno enakega imena ali blagovne znamke ali obstoj proizvodov, ki so bili najmanj pet let pred dnem objave tega obvestila že zakonito na trgu;

(e) predložijo se lahko podatki, na podlagi katerih se lahko sklepa, da je ime v obravnavi generično.

Zgoraj navedena merila se ocenijo glede na ozemlje Unije (v primeru pravic intelektualne lastnine to pomeni samo ozemlje ali ozemlja, kjer so navedene pravice zaščitene). Morebitna zaščita navedenih imen v Evropski uniji je odvisna od uspešnega zaključka pregleda v skladu z zgoraj navedenim členom 16 in kasnejšega pravnega akta.

Seznam geografskih označb za kmetijske proizvode in živila (6)

Razred proizvoda Ime Zaščita Siri Werdenberger Sauerkäse, Liechtensteiner Sauerkäse in Liechtensteiner Bloderkäse ZOP Suhomesni izdelki Glarner Kalberwurst ZGO

(1) UL L 297, 16.11.2011, str. 3.

(2) UL L 302, 19.11.2011, str. 1.

(3) UL L 297, 16.11.2011, str. 49.

(4) UL L 302, 19.11.2011, str. 2.

(5) UL L 93, 31.3.2006, str. 12.

(6) Seznam so predložili švicarski organi v okviru trenutnega pregleda. Seznam je evidentiran v Švici v skladu s švicarskim odlokom z dne 28. maja 1997 o zaščiti geografskih označb in označb porekla za kmetijske proizvode in predelane kmetijske proizvode (http://www.admin.ch/ch/f/rs/c910_12.html).